|  |
| --- |
| **PRAVILNIK**  **O SADRŽINI I NAČINU VOĐENJA CENTRALNOG REGISTRA OBJEKATA**  *("Sl. glasnik RS", br. 20/2010)* |

**Član 1**

Ovim pravilnikom bliže se propisuje sadržina i način vođenja Centralnog registra objekata (u daljem tekstu: Centralni registar), u koji se upisuju subjekti koji se bave proizvodnjom i prometom hrane i hrane za životinje.

**Član 2**

Centralni registar vodi ministarstvo nadležno za poslove poljoprivrede (u daljem tekstu: Ministarstvo), u skladu sa zakonom kojim se uređuje bezbednost hrane.

U Centralnom registru vode se podaci o:

1) odobrenim objektima i

2) registrovanim objektima.

**Član 3**

Objekti za proizvodnju i promet hrane i hrane za životinje koji su odobreni ili registrovani u skladu sa posebnim propisom smatraju se upisanim u Centralni registar i podaci o tome vode se u Centralnom registru, u skladu sa zakonom kojim se uređuje bezbednost hrane.

Za objekte iz stava 1. ovog člana, Centralni registar predstavlja jedinstvenu bazu koja sadrži podatke koji su propisani posebnim propisom.

**Član 4**

Ako posebnim propisom nije predviđeno prethodno utvrđivanje ispunjenosti uslova za obavljanje određene delatnosti, kao i ako posebnim propisom nije predviđena obaveza upisa u registar, objekti za proizvodnju i promet hrane i hrane za životinje upisuju se u Centralni registar na osnovu prijave subjekta u poslovanju hranom i hranom za životinje.

U slučaju iz stava 1. ovog člana, Centralni registar sadrži sledeće podatke o objektima:

1) broj i naziv objekata u kojima se obavlja delatnost u bilo kojoj fazi proizvodnje, prerade i prometa hrane, odnosno hrane za životinje;

2) mesto i adresu za svaki od objekata iz stava 1. tačka 1) ovog člana;

3) opis delatnosti koja se obavlja u svakom od objekata iz stava 1. tačka 1) ovog člana;

4) odgovorno lice u svakom objektu iz stava 1. tačka 1) ovog člana (ime, prezime i adresa, jedinstveni matični broj građana i broj lične karte);

5) datum početka obavljanja delatnosti za svaki od objekata iz stava 1. tačka 1) ovog člana;

6) broj i datum rešenja Ministarstva o ispunjenosti uslova za obavljanje delatnosti, ako se radi o objektima za koje posebnim propisom nije predviđena obaveza upisa u registar;

7) broj telefona i telefaksa, kao i elektronska adresa za svaki od objekata iz stava 1. tačka 1) ovog člana;

8) nastale promene u objektima (datum, vrsta i opis promene).

Pored podataka iz stava 2. ovog člana, u Centralni registar upisuju se i podaci koji se odnose na subjekt u poslovanju hranom i hranom za životinje, i to:

1) ime, prezime i adresa, odnosno naziv i sedište;

2) jedinstveni matični broj građana i broj lične karte fizičkog lica i preduzetnika;

3) ime i prezime, jedinstveni matični broj građana i broj lične karte odgovornog lica u pravnom licu;

4) datum upisa u Registar privrednih subjekata, odnosno Registar poljoprivrednih gazdinstava, kao i vreme početka obavljanja delatnosti;

5) broj pod kojim je registrovan u Registar privrednih subjekata, odnosno Registar poljoprivrednih gazdinstava;

6) matični broj pravnog lica i preduzetnika koji je dodeljen od strane nadležnog organa za poslove statistike;

7) poresko-identifikacioni broj (PIB);

8) šifra i opis pretežne delatnosti;

10) šifra i opis ostalih delatnosti;

11) broj telefona i telefaksa i elektronska adresa;

12) sve nastale promene podataka (datum, vrsta i opis promene).

**Član 5**

Uz prijavu iz člana 4. stav 1. ovog pravilnika subjekt u poslovanju hranom i hranom za životinje dužan je da dostavi dokumentaciju kojom se potvrđuje tačnost podataka koji se upisuju u Centralni registar.

Po izvršenom upisu u Centralni registar, Ministarstvo podnosiocu prijave izdaje potvrdu o izvršenom upisu, koja sadrži registarski broj.

Svaki subjekt u poslovanju hranom i hranom za životinje može da ima samo jedan registarski broj.

Registarski broj koji je jednom dodeljen ne može se menjati, niti može biti dodeljen nekom drugom licu u slučaju prestanka obavljanja delatnosti tog lica.

**Član 6**

Centralni registar se vodi u elektronskoj formi i povezuje sa drugim bazama i registrima Ministarstva, odnosno ministarstva nadležnog za poslove zdravlja.

Dokumentacija o svakom upisanom subjektu prevodi se u elektronsku formu i čini sastavni deo Centralnog registra i čuva se trajno u skladu sa propisima kojima se uređuje arhivska građa.

**Član 7**

U Centralni registar upisuju se i promene podataka.

Subjekti u poslovanju hranom i hranom za životinje su dužni da svaku promenu podataka prijave Ministarstvu i o tome dostave potrebnu dokumentaciju, u roku od 15 dana od dana nastale promene, osim kada je promena podataka već izvršena u skladu sa posebnim propisima.

**Član 8**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".